**VEDTEKTER FOR DE NETT AS**

**§ 1 Selskapets navn**

Selskapets navn er DE Nett AS.

**§ 2 Formål og ansvarsområde**

Selskapets formål er å:

Bygge og drive elektriske fordelingsanlegg med nominell spenning til og med 22 kV i Drangedal kommune og deler av Kviteseid og Kragerø kommuner i Vestfold og Telemark fylke etter tillatelse fra NVE.

Selskapets ansvarsområde er å:

Overføre energi i Drangedal kommune og til Kurdøla og Lundereid i Kragerø samt Fjågesund i Kviteseid i tråd med områdekonsesjonen gitt av NVE.

**§ 3 Selskapets forretningskontor**

Selskapets forretningskontor er i Drangedal kommune.

**§ 4 Aksjekapital og aksjer**

Selskapets aksjekapital er NOK 3.646.772, fordelt på 3.646.772 aksjer, hver aksje pålydende NOK 1.

**§ 5 Generalforsamlingen**

Generalforsamlingen gjør vedtak i saker som etter aksjeloven og disse vedtekter må være godkjent av generalforsamlingen. Generalforsamlingen skal behandle og avgjøre følgende saker:

1. godkjennelse av årsregnskapet og årsberetningen, herunder utdeling av utbytte,
2. valg av styremedlemmer, styrets leder og nestleder, og revisor,
3. fastsette godtgjørelse til styrets medlemmer og varamedlemmer, samt godkjenne revisors godtgjørelse,
4. andre saker som i henhold til lov eller vedtekter hører inn under generalforsamlingen.

Salg av vesentlige aktiva krever godkjennelse av generalforsamlingen.

**§ 6 Styret**

Styret skal bestå av 6 medlemmer, hvorav 1 ordinært styremedlem med varamedlem velges av og blant de ansatte.

Styrets leder, nestleder, medlemmer og varamedlemmer velges for 4 år om gangen. Funksjonstiden følger den kommunale valgperiode.

**§ 7 Styremøter**

Styrets leder sørger for at styret holder møter så ofte som det trengs. Medlem av styret og daglig leder kan kreve at styret sammenkalles. Om styret ikke for det enkelte tilfelle bestemmer noe annet, har daglig leder rett (og plikt) til å være til stede og til å uttale seg på styremøtene.

Styrets leder innkaller til styremøtene. Innkallingen skal skje om mulig med minst 1 ukes varsel og så langt mulig inneholde en saksliste.

Styremøtet ledes av leder eller i dennes fravær, av nestleder. Dersom ingen av disse er til stede, velges en møteleder.

Styret er beslutningsdyktig når minst halvparten av medlemmene er til stede. Som styrets beslutning gjelder det som flertallet av de møtende har stemt for. De som stemmer for et forslag, må likevel utgjøre mer enn en tredel av samtlige styremedlemmer for at forslaget skal anses som vedtatt. Ved stemmelikhet er møteleders stemme avgjørende.

Det skal føres protokoll fra møtet. Protokollen sendes ut og skal godkjennes i neste møte av samtlige styremedlemmer som da er til stede og samtidig var til stede på sist møte.

Styremedlemmer eller daglig leder som er uenig i styrets beslutning, kan kreve å få sin oppfatning innført i protokollen.

**§ 8 Styrets ansvar, oppgaver og myndighet**

Forvaltningen av selskapets anliggender hører under styret. Styret påser at virksomheten drives i samsvar med selskapets vedtektsfestede virksomhet, vedtekter, den til enhver tid gjeldende økonomiplan og andre vedtak eller retningslinjer fastsatt av generalforsamlingen.

**§ 9 Daglig leder**

Selskapet skal ha daglig leder. Daglig leder tilsettes av styret. Vedkommende forestår den daglige ledelsen av selskapet, og skal følge de pålegg og retningslinjer som styret gir. Styret kan fastsette instruks for stillingen.

**§ 10 Representasjon, firma, signatur**

Styret representerer selskapet utad og inngår avtaler innenfor selskapets formål. Styret kan gi styremedlemmer og daglig leder rett til å tegne foretakets firma. Daglig leder representer foretaket utad i saker som faller innenfor daglig leders myndighetsområde.

Vedtekter oppdatert 11.11.21 med endring av selskapets navn.